Nýta ætti samvinnuleið á fleiri sviðum en vegagerð Í nýjasta tölublaði Þjóðmála skrifar Sigurður Hannesson , framkvæmdastjóri SI , um samvinnuleið við uppbyggingu innviða þar sem einkaaðilar vinna með hinu opinbera ( e. public private partnership eða PPP ) en um er að ræða langtímasamning einkaaðila og hins opinbera þar sem einkaaðili sinnir þjónustu sem opinber aðili hefur að jafnaði sinnt . Sigurður segir í grein sinni að fjölmörg dæmi séu um vel heppnuð verkefni víða um heim þar sem samvinnuleiðin hafi verið nýtt . Hér á landi megi nefna Hvalfjarðargöngin sem Spölur byggði og rak . Erlendis þekkist slík verkefni á sviði vegaframkvæmda , flugvalla , raforku og fasteigna svo dæmi séu tekin . Þá segir hann að öllum sé ljóst að innviðir landsins hafi verið vanræktir um margra ára skeið . Það sé freistandi fyrir stjórnvöld að draga úr fjárfestingum og forgangsraða fjármunum í rekstur þegar illa ári og þannig hafi með réttu eða röngu verið forgangsraðað í ríkisrekstrinum hér á landi eftir alþjóðlega fjármálaáfallið 2008 . Undanfarinn áratug eða svo hafi innviðir landsins setið á hakanum og fjármagni varið í önnur málefni . Afleiðingar þessa séu reglulegt fréttaefni og með þessu hafi skuldum verið velt á komandi kynslóðir . Ljóst sé að stórátak þurfi til að koma innviðum landsins í ásættanlegt horf og þar ætti hið opinbera að horfa til einkaaðila í meira mæli . Í greininni kemur fram að haustið 2019 hafi komið fram frumvarp í samráðsgátt stjórnvalda um samvinnuleið við vegagerð . Þar sé Vegagerðinni veitt heimild til að gera samning við einkaaðila um samgönguframkvæmdir og nær heimildin til sex verkefna . Sigurður segir það sannarlega ánægjulegt að samgönguráðherra skuli opna á samvinnuleið við uppbyggingu vega og það ætti að vekja áhuga einkaaðila . Það sé hvatning til þess að nýta samvinnuleið á öðrum sviðum og í meira mæli , samfélaginu til heilla .